[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 22.10.2007

COM(2007) 645 τελικό

2005/0241 (COD)

Τροποποιημένη πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την ευθύνη των μεταφορέων στις θαλάσσιες και εσωτερικές πλωτές μεταφορές επιβατών σε περίπτωση ατυχήματος

(υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2005/0241 (COD)

Τροποποιημένη πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την ευθύνη των μεταφορέων στις θαλάσσιες και εσωτερικές πλωτές μεταφορές επιβατών σε περίπτωση ατυχήματος

(Κείμενο που παρουσιάζει ενδιαφέρον για τον ΕΟΧ )

1. Στάδιο της διαδικασίας

Η πρόταση – COM (2005) 592 – COD/2005/0241 – εγκρίθηκε από την Επιτροπή στις 23 Νοεμβρίου 2005 και διαβιβάσθηκε στο Ευρωπαϊκό Κοινοβούλιο και στο Συμβούλιο στις 13 Φεβρουαρίου 2006.

Η Ευρωπαϊκή Οικονομική και Κοινωνική Επιτροπή γνωμοδότησε επί της πρότασης της Επιτροπής στις 13 Σεπτεμβρίου 2006.

Η Επιτροπή των Περιφερειών γνωμοδότησε επί της προτάσεως της Επιτροπής στις 15 Ιουνίου 2006.

Το Ευρωπαϊκό Κοινοβούλιο ενέκρινε 27 τροπολογίες σε πρώτη ανάγνωση στις 25 Απριλίου 2007.

2. Σκοπός της πρότασης

Ο σκοπός είναι να παρέχεται σε όλους τους επιβάτες πλοίων, ανεξαρτήτως της διαδρομής, και σε όλους τους μεταφορείς εναρμονισμένο νομικό πλαίσιο που να καθορίζει τα δικαιώματα και τις υποχρεώσεις τους. Το επιδιωκόμενο επίπεδο εναρμόνισης πρέπει να είναι επαρκώς υψηλό, ώστε να εξασφαλίζεται δικαιότερη αποζημίωση αλλά και καλύτερη πρόληψη ατυχημάτων.

Σκοπός της πρότασης είναι να ενσωματωθεί στο κοινοτικό δίκαιο το Πρωτόκολλο του 2002 της Σύμβασης των Αθηνών του 1974 σχετικά με την θαλάσσια μεταφορά επιβατών και των αποσκευών τους, που εγκρίθηκε υπό την αιγίδα του Διεθνούς Ναυτιλιακού Οργανισμού («Σύμβαση των Αθηνών του 2002»). Η Σύμβαση των Αθηνών του 2002 είναι σύγχρονο νομικό κείμενο όπου ορίζονται σαφώς τα δικαιώματα και οι υποχρεώσεις επιβατών και μεταφορέων. Στη Σύμβαση προβλέπεται για τις βλάβες σε περίπτωση ναυτικού ατυχήματος καθεστώς ευθύνης χωρίς υπαιτιότητα του μεταφορέα, ορίζονται επαρκώς υψηλά μέγιστα ποσά αποζημίωσης, απαιτείται από όλους τους μεταφορείς να συνάπτουν σύμβαση ασφάλισης και παρέχεται η δυνατότητα στον ενάγοντα να εγείρει αξιώσεις αποζημίωσης απευθείας από τον ασφαλιστή.

Επισημαίνεται ότι, παράλληλα με αυτήν την πρωτοβουλία, τα κράτη μέλη και η Κοινότητα πρόκειται να καταστούν συμβαλλόμενα μέρη στη Σύμβαση των Αθηνών του 2002[1].

Η εν λόγω ενσωμάτωση της Σύμβασης στο κοινοτικό δίκαιο πρέπει να συνοδευθεί από ορισμένες προσαρμογές.

- Η Σύμβαση των Αθηνών αφορά μόνον τις διεθνείς θαλάσσιες μεταφορές. Η Επιτροπή προτείνει να επεκταθεί το πεδίο εφαρμογής στις θαλάσσιες ενδομεταφορές (δηλαδή στις θαλάσσιες ενδομεταφορές στο εσωτερικό ενός και του αυτού κράτους μέλους, καμποτάζ ) και στις εσωτερικές πλωτές μεταφορές.

- Με σκοπό την εναρμόνιση προς όφελος τόσον των επιβατών όσον και των μεταφορέων, να διαγραφεί ρήτρα της Σύμβασης, δυνάμει της οποίας επιτρέπεται σε κράτος μέλος να καθορίζει μεμονωμένα όρια αποζημίωσης υψηλότερα από εκείνα που προβλέπονται στη Σύμβαση.

- Προσθήκη διάταξης με την οποία να προβλέπεται ευνοϊκότερη αποζημίωση για ζημίες που προκλήθηκαν σε εξοπλισμό αναπήρων.

- Προσθήκη υποχρέωσης προκαταβολής.

- Προσθήκη της υποχρέωσης ενημέρωσης των επιβατών σχετικά με τα δικαιώματά τους.

3. Σκοπός της τροποποιημένης πρότασης

Η τροποποιημένη πρόταση αποσκοπεί στην προσαρμογή της αρχικής πρότασης σε ορισμένα σημεία, όπως υπέδειξε το Ευρωπαϊκό Κοινοβούλιο.

4. Παρατηρήσεις επί των τροπολογιών που εγκρίθηκαν από το Ευρωπαϊκό Κοινοβούλιο

4.1 Τροπολογίες που έγιναν δεκτές από την Επιτροπή

Η Επιτροπή είναι σε θέση να δεχθεί τις τροπολογίες 2, 3, 5, 6, 7, 8, 10, 11, 12, 13, 14, 15.

4.2 Τροπολογίες που έγιναν δεκτές από την Επιτροπή εν μέρει ή υπό την επιφύλαξη αναδιατύπωσης

Η τροπολογία 1 έγινε δεκτή μόνον εν μέρει. Η τελευταία φράση αυτής της τροπολογίας αφήνει να εννοηθεί ότι η καθιέρωση υποχρεωτικού συστήματος ασφάλισης δεν πρέπει να έχει συνέπειες για τους ασφαλιστές. Η Επιτροπή θεωρεί ότι η φράση αυτή πρέπει να διαγραφεί επειδή δεν ανταποκρίνεται στην πραγματικότητα. Η καθιέρωση υποχρεωτικού συστήματος ασφάλισης αναπόφευκτα θα έχει συνέπειες στην ασφαλιστική αγορά.

4.3. Τροπολογίες που δεν έγιναν δεκτές από την Επιτροπή

Οι τροπολογίες 4, 9, 16 έως 27 δεν μπορούν να γίνουν δεκτές από την Επιτροπή.

5. Τροποποιημένη πρόταση

Βάσει του άρθρου 250, παράγραφος 2 της συνθήκης ΕΚ, η Επιτροπή τροποποιεί την πρότασή της, όπως αναλύεται ανωτέρω.

[1] Πρόταση απόφασης του Συμβουλίου σχετικά με τη σύναψη από την Ευρωπαϊκή Κοινότητα του Πρωτοκόλλου του 2002 της Σύμβασης των Αθηνών σχετικά με τη θαλάσσια μεταφορά επιβατών και των αποσκευών τους, 1974 - COM(2003) 375 της 24ης Ιουνίου 2003. Βρίσκεται στο στάδιο έγκρισης.